
Húsos csempe

Az elmúlt pár évben az installáció lett a számomra legkifejezőbb médium. Témámat leginkább a fürdőszobai környezetből merítem, vonz az olyan intim tér, ami helyszíne a külvilág számára bemutatni kívánt legitim test megalkotásának. A Húsos csempe című munkámnál az alapanyagomat ebből közegből emelem ki és építek meg egy irreális részletet. A csempék tiszta, egyszerű, geometrikus rendszerét bontom meg azáltal, hogy az alóla kinyomott ragasztót hússá alakítom, melynek eszköze a festészet. A hús kiburjánzik a csemperések közül, teret tör magának, feszíti, megrepeszti a felületet, majd lágyan ráhajol a lapokra. A brutalitás mellett megjelennek az apró, finom részletek is, mint a csempén lévő hajszálrepedések, vagy a hús finom megfestése. A paradoxon képezi a munkám esszenciáját, az organikus-mesterséges, tiszta-véres, sima-érdes egy rendszerbe fogása.



